THAI ฝ่ายครัวการบินเปิด Royal Orchid Dining Experience รุกสร้างรายได้เพิ่ม
THAI ฝ่ายครัวการบินเปิด Royal Orchid Dining Experience รุกสร้างรายได้เพิ่ม
THAI ฝ่ายครัวการบินเปิด Royal Orchid Dining Experience รุกสร้างรายได้เพิ่ม
9 ก.ย. 2563

บริษัท การบินไทย จำกัด (มหาชน) หรือ THAI เปิดเผยว่า วันนี้(9 ก.ย.63) บริษัทโดยฝ่ายครัวการบินเปิดตัว Royal Orchid Dining Experience ซึ่งได้นำอาหารจากบูธที่ได้รับความนิยม ในกิจกรรม “อร่อยล้นฟ้า ไม่ต้องบิน ก็ฟินได้” ที่เป็นเมนูสำหรับบริการในชั้น Business Class และ First Class มาให้บริการ เพื่อให้ลูกค้าได้สัมผัสรสชาติอาหารเหมือนให้บริการบนเครื่องบิน รังสรรค์คุณภาพโดยทีมเชฟนานาชาติจากครัวการบินไทย ปรุงสดๆ ด้วยวัตถุดิบชั้นเลิศ การันตีความอร่อย สะอาดปลอดภัย ได้มาตรฐานระดับสากล โดยมีพลอากาศเอก ชัยพฤกษ์ ดิษยะศริน ประธานกรรมการบริษัทฯ เป็นประธานในพิธี พร้อมด้วย คณะกรรมการบริษัทฯ นายชาญศิลป์ ตรีนุชกร รักษาการแทนกรรมการผู้อำนวยการใหญ่ และฝ่ายบริหาร ร่วมงาน
ด้านนางวรางคณา ลือโรจน์วงศ์ กรรมการผู้จัดการฝ่ายครัวการบิน บริษัท การบินไทยฯ เปิดเผยว่า จากการจัดกิจกรรม “อร่อยล้นฟ้า ไม่ต้องบิน ก็ฟินได้” บริเวณโถง ชั้น 1 สำนักงานใหญ่ การบินไทย เมื่อเดือน กรกฎาคมและสิงหาคมที่ผ่านมา ซึ่งได้รับการตอบรับเป็นอย่างดีจากลูกค้า ฝ่ายครัวการบินจึงมีนโยบายในการต่อยอดความสำเร็จโดยการปรับปรุงห้องอาหารพนักงานเป็น Royal Orchid Dining Experience
ซึ่งได้รับความร่วมแรง ร่วมใจ จากพนักงานทุกฝ่ายที่ต้องการช่วยเหลือบริษัทฯ ในช่วงที่บริษัทฯ หยุดทำการบิน ไม่ว่าจะเป็นฝ่ายช่าง นักบิน พนักงานต้อนรับบนเครื่องบิน ฝ่ายบริการอุปกรณ์ภาคพื้น พนักงานจิตอาสาจากฝ่ายต่างๆ โดยมีแนวคิดในการนำวัสดุ อุปกรณ์ และอะไหล่ของเครื่องบินที่หมดอายุการใช้งานแล้วมาตกแต่งสถานที่ เพื่อสร้างบรรยากาศให้ลูกค้ารู้สึกเหมือนนั่งอยู่ในเครื่องบิน อาทิ การนำเก้าอี้นั่งในห้องโดยสารเครื่องบินมาปรับปรุงเพื่อเป็นที่นั่งสำหรับรับประทานอาหาร การนำอะไหล่เครื่องบินที่หมดอายุการใช้งานแล้ว เช่น แกนในและใบพัดของเครื่องยนต์ ทำเป็นขาของโต๊ะรับประทานอาหาร การนำยางล้อเครื่องบินมาทำเป็นโต๊ะนั่งเล่น การนำ Spinner Cone
ซึ่งเป็นแกนกลางเครื่องยนต์มาจัดแสดง เพื่อให้ลูกค้าได้สัมผัสอุปกรณ์และอะไหล่เครื่องบินของจริง เป็นต้น โดยไฮไลท์สำคัญของการเข้ามาใช้บริการที่ Royal Orchid Dining Experience คือ การนำรถบันไดสำหรับขึ้นเครื่องบินมาทำเป็นทางขึ้น เพื่อให้ลูกค้าได้ประสบการณ์เหมือนการขึ้นเครื่องบิน อีกทั้งจุด Check-In ซึ่งลูกค้าสามารถสแกนคิวอาร์โค้ดและได้รับ e-Boarding Pass บนโทรศัพท์มือถือของลูกค้าเป็นที่ระลึกได้อีกด้วย
สำหรับรายการอาหารที่นำมาให้บริการนั้น ฝ่ายครัวการบินได้คัดเลือกรายการอาหารนานาชาติที่ขายดีในงาน “อร่อยล้นฟ้า ไม่ต้องบิน ก็ฟินได้” มาจัดจำหน่าย ราคาเริ่มต้นที่ 65 บาท อาทิ พาสต้า ชาวาม่า ไก่ทิกก้า ยากิโซบะ ชีสเค้ก มาการอง สลัด เนื้อย่างจิ้มแจ่ว ขนมจีนน้ำพริก นอกจากนี้ ยังมีรายการอาหารพิเศษจากฝีมือของทีมเชฟนานาชาติ จากครัวการบินไทยที่มีประสบการณ์กว่า 60 ปี ในการทำอาหารขึ้นเครื่องบินของการบินไทย และสายการบินต่างชาติ มาปรุงสดๆ ด้วยวัตถุดิบที่สะอาด ปลอดภัย ได้มาตรฐานระดับสากล
โดยจะมีการหมุนเวียนสับเปลี่ยนเมนูในแต่ละเดือน เพื่อให้ลูกค้าได้ลิ้มลองเมนูอาหารที่หลากหลาย โดยบริเวณชั้นล่างของ Royal Orchid Dining Experience ให้บริการในรูปแบบของ Self Service และ Set Menu ของอาหารจากกิจกรรม “อร่อยล้นฟ้า ไม่ต้องบิน ก็ฟินได้” สำหรับบริเวณชั้นลอยของ Royal Orchid Dining Experience ได้จัดเตรียม Set Menu ที่เสิร์ฟในชั้นรอยัล เฟิร์ส คลาส ของการบินไทย พร้อมการบริการแบบ Full Service ไว้สำหรับลูกค้าที่มาเป็นหมู่คณะและต้องการความเป็นส่วนตัว โดยสามารถสำรองที่นั่งล่วงหน้า 3 วัน ได้ที่โทร 02-356-1666 ทุกวัน ระหว่างเวลา 08.00 – 17.00 น.
ส่วนโซนของ TG Market ฝ่ายครัวการบินจะนำผลิตภัณฑ์พรีเมี่ยมที่ใช้ผลิตอาหารให้บริการผู้โดยสารบนเครื่องบิน ซึ่งผลิตในประเทศไทยและนำเข้าจากต่างประเทศมาจำหน่ายในราคาพิเศษ รวมทั้งจำหน่ายเครื่องดื่มต่างๆ ที่ให้บริการผู้โดยสารบนเครื่องบิน อาทิ น้ำผลไม้รวม ชามะขาม น้ำมะนาวอัญชัน น้ำแอปเปิ้ล เป็นต้น
Royal Orchid Dining Experience จะเปิดให้บริการ ตั้งแต่วันพุธที่ 9 กันยายน 2563 เป็นต้นไป ระหว่างวันพุธ – อาทิตย์ โดยให้บริการช่วงเช้า ตั้งแต่เวลา 07.00 น. จำหน่าย ชา กาแฟ เบเกอรี่ อบสดใหม่ ส่วนอาหารนานาชาติจะเริ่มบริการ ตั้งแต่เวลา 09.00 – 14.00 น.
นอกจากนี้ ฝ่ายครัวการบินยังมีแผนจะเปิด Royal Orchid ในรูปแบบ Pop-Up Dining Experience ภายใต้แนวคิด “อร่อยล้นฟ้า ไม่ต้องบิน ก็ฟินได้” ที่อาคารการบินไทย สำนักงานสีลม และสำนักงานหลานหลวง ภายในปีนี้อีกด้วย



   